paragraph_text: Chieftain je bio britanski glavni borbeni tenk tijekom hladnog rata. Nasljednik je tenka Centurion i prvi je pravi britanski glavni borbeni tenk koji je od početka razvijan za tu namjenu (Centurion je prvotno bio zamišljen kao srednji tenk). Razvoj je počeo 1956., a vodila ga je tvrtka Leyland Motors. Napravljena su tri prototipa, a tijekom 1961. – 62. još šest i provedena su testiranja. Sljedeće godine tenk je ušao u proizvodnju i primljen je u službu britanske vojske gdje je ostao sve do 1996. godine. Ukupno je proizvedeno oko 1350 primjeraka u 12 različitih konfiguracija (inačica). Nasljednik Chieftaina je Challenger 1.